ครม.จัดหนักอัดงบฯ 2 ล้านล้าน เยียวยาพิษโควิด-19 (คลิป)
หวังกู้เศรษฐกิจ อนุมัติอีก 801 ล้าน ไปซื้อ หน้ากาก เยาวราช เงียบ ปิด พัทยา สกัดครม.ออกมาตรการดูแลและเยียวยาโควิดระยะ 3 หาเงิน สู้โควิด-19 ร่วม 2 ล้านล้านบาท ย้ำกู้จริง 1 ล้านล้านบาท อุตตม เผยขยายแจกเงิน 5000 บาทเป็น 6 เดือน ตรวจสอบเยียวยาแล้ว 10 ล้านคนผ่านเกณฑ์ 1.6 ล้านคน ให้ออมสินจัดซอฟต์โลน 80000 ล้านบาท ให้นอนแบงก์ผ่อนปรนให้ลูกหนี้เช่าซื้อรถยนต์ รถจักรยานยนต์ บัตรเครดิต สินเชื่อบุคคล รวมวงเงินฟื้นฟูเศรษฐกิจและสังคมไว้แล้ว ข้าราชการ สธ.เฮ ครม.อนุมัติหลักการบรรจุข้าราชการใหม่ 45684 อัตรา ศักดิ์สยาม สั่งรถเมล์-รถไฟฟ้า เพิ่มจำนวนรถให้บริการประชาชนก่อนเวลาเคอร์ฟิว 22.00 น. หลังมีข้อร้องเรียนรถไม่พอบริการ อัยการบี้ดำเนินคดีผู้ฝ่าฝืน พ.ร.ก.แล้ว 600 กว่าราย บึงกาฬ ปิดเมืองสกัดโควิด ขณะที่พัทยาผู้ติดเชื้อเพิ่ม เล็งเพิ่มมาตรการสกัด ขณะที่ชาวบ้านเริ่มแย่คนแน่นโรงรับจำนำ บางคนไม่มีข้าวสารกรอกหม้อกรณีผลกระทบจากการแพร่ระบาดของไวรัสโควิด-19 ในประเทศไทย ทำท่าจะไม่สามารถควบคุมการแพร่ระบาดและติดเชื้อของประชาชนได้ ส่งผลให้รัฐบาลตัดสินใจประกาศพระราชกำหนดในสถานการณ์ฉุกเฉิน ตั้งแต่วันที่ 26 มี.ค. ถึง 30 เม.ย. สั่งปิด สถานที่หลายประเภทที่เป็นแหล่งชุมนุมของประชาชน อาทิ ห้างสรรพสินค้า สถานบริการ สนามกีฬา ฯลฯ นอกจากนี้ยังส่งผลให้บริษัทเอกชนจำนวนมากปิดบริษัทป้องกันการแพร่ระบาดของเชื้อโรคร้าย สร้างผลกระทบกับชีวิตความเป็นอยู่ของประชาชนจำนวนมาก ถึงขั้นแห่กักตุนอาหารจนทำให้สินค้าบางชนิดขาดแคลน เป็นที่มาของการออกมาตรการช่วยเหลือด้านการเงินแก่ผู้ได้รับผลกระทบ ด้วยการให้ลงทะเบียนในเว็บไซต์ www.เราไม่ทิ้งกัน.comเพื่อรับเงินเยียวยา 5000 บาท เป็นเวลา 3 เดือน มีประชาชนเข้าลงทะเบียนรับเงินเยียวยาถึง 20 ล้านคน ต่อรัฐบาลประกาศพระราชกำหนด (พ.ร.ก.) บริหารราชการแผ่นดินในสถานการณ์ฉุกเฉิน ยกระดับการควบคุมสถานการณ์การแพร่ระบาดของไวรัสโคโรนาสายพันธุ์ใหม่ 2019 หรือโควิด-19 ประกาศเคอร์ฟิวทั่วประเทศตั้งแต่เวลา 22.00-04.00 น. ตามที่เสนอข่าวไปแล้วนั้นบิ๊กตู่ นั่งหัวโต๊ะถก ครม.เต็มคณะเมื่อเวลา 09.30 น. วันที่ 7 เม.ย. ที่ตึกสันติไมตรี ทำเนียบรัฐบาล พล.อ.ประยุทธ์ จันทร์โอชา นายกรัฐมนตรี และ รมว.กลาโหม เป็นประธานการประชุมคณะรัฐมนตรี (ครม.) แบบเต็มคณะจาก 2 สัปดาห์ก่อนประชุมผ่านระบบวิดีโอคอนเฟอเรนซ์ มาตรการป้องกันการแพร่ระบาดเชื้อไวรัสโควิด-19 ยังคงเข้มงวด จำกัดจำนวนผู้เข้าร่วมประชุมเท่าที่จำเป็น ลดจำนวนผู้ติดตามเพื่อลดความแออัด ผ่านจุดคัดกรอง ทุกคนสวมหน้ากากอนามัย และนั่งเว้นระยะห่างตามมาตรการสาธารณสุข หลังการประชุมนายกฯจะแถลงผ่านไลฟ์สดเพจเฟซบุ๊กไทยคู่ฟ้า ที่ห้องสีฟ้า ตึกสันติไมตรีสั่งโอนงบฯปี 63 สู้โควิด-19ต่อมา พล.อ.ประยุทธ์ จันทร์โอชา นายกรัฐมนตรี และ รมว. กลา โหม แถลงหลังประชุมคณะ รัฐมนตรี (ครม.) ว่า จากที่ทุกหน่วยงานเสนอมาตรการต่างๆตามที่สั่งการเพื่อแก้ไขปัญหาโควิด-19 จำเป็นต้องใช้จ่ายเงินอีกจำนวนหนึ่ง หารือการจัดทำ พ.ร.บ.โอนงบประมาณรายจ่ายประจำปี 2563 นำเงินมาเติมงบกลางในรายการเงินสำรองจ่ายเพื่อกรณีฉุกเฉินหรือจำเป็นให้มากขึ้น เนื่องจากงบกลางเหลืออยู่ประมาณ 3 พันล้านบาท ก้อนแรกจะดึงมาเติม 8 หมื่นล้านบาทถึง 1 แสนล้านบาท ต้องนำเสนอเข้า ครม.เข้าสภาฯและวุฒิสภา คาดมีผลบังคับใช้ต้นเดือน มิ.ย. งบฯบางอย่างโอนมาใช้ไม่ได้ อย่างงบฯบุคลากร ไม่เป็นไปตามกฎหมายและ พ.ร.บ.งบประมาณที่มีอยู่เดิมออก พ.ร.ก.กู้เงิน 1 ล้านล้านพล.อ.ประยุทธ์กล่าวว่า นอกจากนี้ที่ประชุมพิจารณา พ.ร.ก.ให้อำนาจธนาคารแห่งประเทศไทย (ธปท.) ออกสินเชื่อดอกเบี้ยต่ำ (ซอฟต์โลน) และ พ.ร.ก.ให้อำนาจ ธปท.เข้าไปซื้อตราสารหนี้เอกชนคุณภาพดีที่ครบกำหนดชำระวงเงิน 9 แสนล้านบาท ส่วนนี้ไม่ได้เป็นการกู้เงิน ไม่ได้ใช้เงินรัฐบาล ขณะเดียวกัน ครม.พิจารณาออก พ.ร.ก.ให้อำนาจกระทรวงการคลังกู้เงิน 1 ล้านล้านบาท แบ่งเป็น 2 ระยะ คือ ระยะที่ 1 ประมาณ 6 แสนล้านบาท ใช้เยียวยาและด้านสาธารณสุข ระยะที่ 2 ประมาณ 4 แสนล้านบาท ใช้ฟื้นฟูระบบเศรษฐกิจ ต้องดำเนินการคู่ขนานกันไป อย่างไรก็ตาม ต้องรอ พ.ร.บ.การโอนงบประมาณมีผลบังคับใช้ต้นเดือน มิ.ย.ก่อน ช่วงนี้เร่งดำเนินการ พ.ร.ก.กู้เงินให้เรียบร้อย ให้พิจารณามาตรการต่างๆไว้แล้วจะใช้เงินตรงไหนอย่างไร แต่สามารถปรับโอนได้ วันนี้มีหลายอย่างจำเป็น ยืนยันการใช้จ่ายงบประมาณภาครัฐ ตนจะกวดขันใช้จ่ายให้เป็นไปตามสิ่งที่เราต้องประสงค์ร่วมกัน อย่างมีประสิทธิภาพทยอยพาคนไทยกลับประเทศนายกฯกล่าวด้วยว่า วันนี้รัฐบาลมีมาตรการหลายอย่าง ไม่ว่าเป็นเรื่องเดินทางกลับเข้าประเทศ การเข้าสู่ระบบกักกัน ทั้งของรัฐและส่วนภูมิภาคท้องถิ่น ต้องบูรณาการร่วมกัน ทำหน้างานให้ดีทุกสถานที่ โดยเฉพาะสนามบินมีศูนย์ปฏิบัติการตอบโต้ภาวะฉุกเฉินทางสาธารณสุข หรืออีโอซี กำกับดูแลโดยกระทรวงสาธารณสุข รวมทั้งหน่วยงานความมั่นคง ขนส่ง คมนาคม การตัดสินใจต่างๆต้องอยู่บนพื้นฐานตามนโยบายที่ประกาศไป การเดินทางเข้าประเทศตนสั่งให้ดำเนินการทยอยเข้าเป็นรุ่นๆ เป็นผลัด หรือเป็นเที่ยวบินเพื่อง่ายต่อการส่งต่อไปกักกัน ขอให้ทุกคนเข้าใจยินดีเยียวยาภาคธุรกิจที่เจ๊งจริงพล.อ.ประยุทธ์กล่าวด้วยว่า ส่วนภาคธุรกิจต่างๆ วันนี้ขอให้เห็นใจรัฐบาลด้วย บางอย่างถ้าสามารถช่วยเหลือกันได้ ขอความกรุณา ต้องดูว่าช่วงปี 2561-2562 การประกอบกิจการต่างๆได้รับผลกำไรมากพอสมควร ดังนั้น ในปี 62-63 ที่เกิดปัญหาโรคไวรัสโควิด-19 คงต้องย้อนไปดูผลประกอบการปีที่ผ่านมาตามวงรอบของบัญชีว่าเป็นอย่างไร ถ้าทั้งหมดสามารถพิสูจน์และชี้แจงได้ว่าได้รับผลกระทบจากไวรัสโควิด-19 รัฐบาลยินดีดูแล ทั้งแรงงานและผู้ประกอบการ แต่ถ้าจะเหมาทั้งหมดคงรับไม่ไหวเพราะงบฯมีอยู่จำกัดทุ่มสู้โควิด 2 ล้านล้านบาทนายอุตตม สาวนายน รมว.คลัง แถลงผลการประชุมคณะรัฐมนตรี (ครม.) ว่า ครม.เห็นชอบมาตรการดูแลและเยียวยาผลกระทบจากโรคติดเชื้อไวรัสโคโรนา 2019 หรือโควิด-19 ต่อเศรษฐกิจไทยทั้งทางตรงและทางอ้อม ระยะที่ 3 ใช้วงเงินรวม 2 ล้านล้านบาท ประกอบด้วย 1.ร่างพระราชกำหนด (พ.ร.ก.) ให้อำนาจกระทรวงการคลังกู้เงินเพื่อแก้ไขปัญหา เยียวยา และฟื้นฟูเศรษฐกิจและสังคมที่ได้รับผลกระทบจากสถานการณ์การแพร่ระบาดของโรคติดเชื้อไวรัสโคโรนา 2019 พ.ศ. วงเงินกู้ 1 ล้านล้านบาทขยายแจก 5000 บาท เป็น 6 เดือนรมว.คลัง เผยต่อว่า ชุดที่ 1 ใช้วงเงิน 600000 ล้านบาท ช่วยเหลือเยียวยาประชาชน เกษตรกร และดูแลด้านสาธารณสุข ในจำนวนนี้จะขยายมาตรการแจกเงิน 5000 บาท ระยะเวลา 3 เดือน ตั้งแต่เดือน เม.ย.-มิ.ย. 15000 บาท ออกไปอีก 3 เดือน (ก.ค.-ก.ย.) รวมทั้งหมด 6 เดือน เป็น 30000 บาท ส่วนการช่วยเหลือเกษตรกรเน้นเรื่องของปัจจัยการผลิต เช่น เมล็ดพันธุ์พืช และการลดต้นทุนการผลิต เป็นต้น จะไม่เกี่ยวกับเงินช่วยเหลือด้านภัยแล้งที่มีงบอีกก้อนดูแลเรื่องนี้โดยตรง การแจกเงิน 5000 บาท เพิ่มเป็น 6 เดือน เนื่องจากการแพร่ระบาดของโควิด-19 กระทบประชาชนและผู้ประกอบการอาชีพอิสระจำนวนมากขึ้น ขณะนี้ไม่มีใครรู้ว่าเรื่องนี้จบลงเมื่อไร ต้องช่วยคนกลุ่มนี้ แม้จะมีประชาชนมาลงทะเบียนแล้ว 24 ล้านคน แต่ทั้งหมดนี้ยังไม่ได้ผ่านการคัดกรองตามคุณสมบัติที่กระทรวงการคลัง ยังไม่ทราบว่าจะใช้เม็ดเงินเพิ่มเท่าไหร่ แต่กระทรวงการคลังคาดว่าประชาชนที่เข้าข่ายได้รับความช่วยเหลือไม่น่าเกิน 9 ล้านคน จะใช้เงิน 270000 ล้านบาท4 แสนล้านฟื้นฟูเศรษฐกิจสังคมนายอุตตมกล่าวต่อว่า ชุดที่ 2 เป็นมาตรการดูแลเศรษฐกิจภายในประเทศวงเงิน 400000 ล้านบาท ดูแลเศรษฐกิจรวมถึงฟื้นฟูเศรษฐกิจและสังคม เมื่อใดที่โควิดหมดไปต้องมีชุดมาตรการแผนงานช่วยเศรษฐกิจฐานราก มีความพร้อมเดินหน้าทันที ประกอบด้วย 1.การเพิ่มศักยภาพและยกระดับการค้า การผลิตและการบริการในสาขาเศรษฐกิจที่สำคัญของประเทศ และในระดับพื้นที่เพื่อสร้างงาน สร้างอาชีพ ตลอดจนการส่งเสริมตลาดสำหรับผลผลิต และผลิตภัณฑ์ในระดับที่เชื่อมโยงกับการท่องเที่ยว หรือภาคบริการอื่น 2.การพัฒนาโครงสร้างพื้นฐานในชุมชน การจัดหาปัจจัยการผลิตและสิ่งอำนวยความสะดวกที่จำเป็นสำหรับการพัฒนาผลิตภัณฑ์ท้องถิ่นและชุมชน รวมทั้งสร้างช่องทางการตลาด ยกระดับมาตรฐานคุณภาพและมูลค่าเพิ่มของสินค้า ผลิตภัณฑ์ท้องถิ่น และ 3.การส่งเสริมและกระตุ้นการบริโภคภาคครัวเรือนและเอกชน รวมทั้งการส่งเสริมและกระตุ้นการลงทุนต่างๆภาคเอกชนที่จะทำให้สภาวะการบริโภคและการลงทุนกลับเข้าสู่ระดับปกติธปท.ให้ซอฟต์โลน 5 แสนล้านรมว.คลังกล่าวด้วยว่า มาตรการที่ ครม.อนุมัติต่อมาเป็นการรักษาเสถียรภาพทางเศรษฐกิจและระบบการเงิน ธนาคารแห่งประเทศไทย (ธปท.) จะออก พ.ร.ก.วงเงิน 500000 ล้านบาท เพื่อนำไปปล่อยสินเชื่ออัตราดอกเบี้ยต่ำพิเศษ หรือซอฟต์โลนแก่ธนาคารพาณิชย์และสถาบันการเงินเฉพาะกิจ เช่น ธนาคารออมสิน ธนาคารเพื่อการเกษตรและสหกรณ์การเกษตร (ธ.ก.ส.) อัตรา 0.01% ต่อปี วงเงิน 500000 ล้านบาท เพื่อให้ธนาคารปล่อยสินเชื่อใหม่เพิ่มเติมแก่ผู้ประกอบการเอสเอ็มอีที่มีวงเงินไม่เกิน 500 ล้านบาท ไม่เกิน 20 เปอร์เซ็นต์ของสินเชื่อคงค้าง อัตราดอกเบี้ยไม่เกิน 2 เปอร์เซ็นต์ต่อปีนาน 2 ปี ฟรีดอกเบี้ย 6 เดือนแรก และที่สำคัญผู้ประกอบการที่กู้เงินก้อนใหม่ ไม่ต้องชำระเงินต้นและดอกเบี้ยสำหรับสินเชื่อที่ได้เพิ่มเติมระยะ 6 เดือนแรกพักเงินต้นดอกเบี้ยเอสเอ็มอีภายใต้โครงการนี้ให้ธนาคารพาณิชย์และสถาบันการเงินเฉพาะกิจสามารถพักชำระหนี้เดิมทั้งเงินต้นและดอกเบี้ยให้ผู้ประกอบการเอสเอ็มอีเป็นระยะเวลา 6 เดือน ให้แก่ผู้ประกอบการเอสเอ็มอีที่เป็นลูกหนี้ชั้นดี ณ วันที่ 31 ธ.ค.62 และมีวงเงินสินเชื่อไม่เกิน 100 ล้านบาท เป็นมาตรการเพิ่มเติมจากธนาคารเฉพาะกิจที่ช่วยเหลือประชาชนและผู้ประกอบการด้วยการพักหนี้เงินต้นและดอกเบี้ย 3 เดือน (เม.ย.-มิ.ย.) แบบอัตโนมัติไปก่อนหน้านี้แล้วตั้งวงเงิน 4 แสนล้านซื้อหุ้นกู้นายอุตตมกล่าวด้วยว่า นอกจากนี้ ครม.เห็นชอบมาตรการดูแลเสถียรภาพภาคการเงิน ธปท.จะออก พ.ร.ก.การสนับสนุนสภาพคล่องเพื่อดูแลเสถียรภาพตราสารหนี้ภาคเอกชน พ.ศ. (ร่าง พ.ร.ก. BSF) วงเงิน 400000 ล้านบาท สำหรับเพิ่มสภาพคล่องและรักษาเสถียรภาพตลาดตราสารหนี้ภาคเอกชนและระบบการเงิน จะจัดตั้งกองทุนเสริมสภาพคล่องเพื่อลดความเสี่ยงของการระดมทุนในตลาดตราสารหนี้ภาคเอกชน และให้ ธปท.สามารถซื้อขายหน่วยลงทุนในกองทุนดังกล่าว เพื่อสนับสนุนให้การระดมทุนการออกตราสารหนี้ในตลาดแรกให้ทำงานได้เป็นปกติ เพื่อช่วยเพิ่มสภาพคล่องแก่บริษัทผู้ออกหุ้นกู้ที่มีคุณภาพ แต่ประสบปัญหาสภาพคล่องชั่วคราว จะเน้นตราสารหนี้ที่มีคุณภาพและครบกำหนดชำระก่อนมีเงื่อนไขคือ บริษัทนั้นต้องหาเงินมาเอง 50 เปอร์เซ็นต์ก่อน แล้วเงินจะเติมให้ 50 เปอร์เซ็นต์เพื่อดูแลสภาพคล่องเห็นชอบออก พ.ร.บ.โอนงบส่วนมาตรการสุดท้ายคือ การบริหารเงินงบประมาณ 2563 รัฐบาลจะบริหารเงินงบประมาณในปัจจุบันที่ไม่ได้ใช้ หรือไม่มีความจำเป็นแล้ว เช่น งบจัดสัมมนาและอบรม และงบประชุมต่างประเทศ สำนักงบประมาณคาดว่าจะใช้ดึงเงินจากส่วนราชการได้ 80000-100000 ล้านบาท รัฐบาลออกเป็นพระราชบัญญัติ (พ.ร.บ.) โอนเงินงบประมาณ 2563 จะมีการหารือในที่ประชุม ครม.สัปดาห์หน้า และเสนอเข้าสู่ที่ประชุมรัฐสภาเดือน พ.ค. คาดว่าจะมีผลเดือน มิ.ย.นี้ นายอุตตมกล่าวย้ำกู้จริงแค่ 1 ล้านล้านบาทนายอุตตมกล่าวย้ำว่า มาตรการทั้งหมดนี้กู้เงินจริงๆ 1 ล้านล้านบาท ส่วน พ.ร.ก. 2 ฉบับของ ธปท.เป็นการเปิดให้ใช้วงเงินของ ธปท.เอง ไม่ได้เป็นเงินกู้เงินในระบบ หากกู้เงินเต็มเพดาน 1 ล้านล้านบาท ส่งผลให้ยอดหนี้สาธารณะต่อจีดีพี (ผลิตภัณฑ์มวลรวมภายในประเทศ) จากเดือน ก.พ.อยู่ที่ 7.02 ล้าน ล้านบาท หรือคิดเป็น 41.1 เปอร์เซ็นต์ของหนี้สาธารณะจะขึ้นไปที่ 57 เปอร์เซ็นต์ต่อจีดีพี ใกล้เพดานกรอบวินัยการเงินคลังที่ตั้งไว้ไม่เกิน 60 เปอร์เซ็นต์ของจีดีพี เร็วๆนี้นายกรัฐมนตรีจะเรียกประชุมคณะกรรมการวินัยการเงินการคลังเพื่อพิจารณาขยายเพดานหนี้สาธารณะเศรษฐกิจติดลบ 5.3 เปอร์เซ็นต์ส่วนกรณีมีประชาชนร้องเรียนว่า บริษัทไฟแนนซ์รถยนต์และรถจักรยานยนต์ไม่มีมาตรการช่วยเหลือเหมือนธนาคารพาณิชย์และสถาบันการเงินเฉพาะกิจ นายอุตตมกล่าวว่า ล่าสุดธนาคารออมสินจะจัดซอฟต์โลนวงเงิน 80000 ล้านบาท นำไปช่วยเหลือผู้ประกอบธุรกิจการเงินที่ไม่ใช่สถาบันการเงิน (นอนแบงก์) เพื่อให้ผู้ประกอบการนำเงินดังกล่าวไปช่วยเหลือลูกหนี้รายย่อย การผ่อนปรนเงื่อนไขสินเชื่อบัตรเครดิต สินเชื่อส่วนบุคคล ลีสซิ่ง เช่าซื้อ เช่าซื้อรถจักรยานยนต์และสินเชื่อทะเบียนรถให้แก่ประชาชน กระทรวงการคลังมั่นใจว่า มาตรการที่ออกไปจะช่วยบรรเทาผลกระทบและความเดือดร้อนของประชาชนได้แน่นอน และจะทบทวนอัตราการเติบโตของเศรษฐกิจไทยใหม่ จากที่ก่อนหน้านี้ ธปท.ประเมินว่าเศรษฐกิจไทยปีนี้ติดลบทุกไตรมาส คาดว่าตลอดทั้งปีเศรษฐกิจไทยติดลบ 5.3 เปอร์เซ็นต์มาตรการระยะ 3 ใช้เงิน 2 ล้านล้านผู้สื่อข่าวรายงานว่า สรุปมาตรการดูแลและเยียวยาโควิด-19 ระยะที่ 3 จะใช้วงเงินทั้งสิ้นร่วม 2 ล้านล้านบาท มาจาก 1.กระทรวงการคลังออก พ.ร.ก.กู้เงินเพื่อการเยียวยาและดูแลเศรษฐกิจ 1 ล้านล้านบาท 2.พ.ร.ก.ให้อำนาจ ธปท.ออกสินเชื่อดอกเบี้ยตํ่าเพื่อดูแลภาคธุรกิจ 500000 ล้านบาท 3.ธปท.ออก พ.ร.ก.ดูแลเสถียรภาพภาคการเงิน 400000 ล้านบาท 5.สำนักงบประมาณเสนอร่าง พ.ร.บ.โอนเงินงบประมาณรายจ่ายประจำปี 2563 ที่จะต้องนำเสนอที่ประชุมสภาเดือน พ.ค.นี้ วงเงินที่ 80000-100000 ล้านบาทดูแหล่งเงินกู้ทั้งใน-นอกประเทศนางแพทริเซีย มงคลวณิช ผู้อำนวยการสำนักงานบริหารหนี้สาธารณะ (สบน.) กล่าวว่า การกู้เงินตามพระราชกำหนด (พ.ร.ก.) เงินกู้ 1 ล้านล้านบาทจะเป็นการทยอยกู้ สบน.จะพิจารณาแหล่งเงินกู้ที่เหมาะสม ขณะนี้มีทั้งในประเทศและต่างประเทศ โดยเฉพาะต่างประเทศมีหลายองค์กรเสนอแหล่งเงินกู้ต้นทุนต่ำเพื่อให้รัฐนำไปดูแลโควิด-19 อาทิ ธนาคารพัฒนาเอเชีย (เอดีบี) เป็นต้น ซึ่งขณะนี้ รัฐบาลกำลังพิจารณาอยู่ว่าจะใช้เครื่องมืออะไร เช่น การกู้ระยะสั้น การกู้ระยะยาว หรือพันธบัตรออมทรัพย์ พิเศษ เป็นต้นผบ.ทบ.สั่งทุกหน่วยร่วมสู้โควิดที่กองบัญชาการกองทัพบก พ.อ.หญิง ศิริจันทร์ งาทอง รองโฆษกกองทัพบก กล่าวว่า พล.อ. อภิรัชต์ คงสมพงษ์ ผบ.ทบ.ประชุมผ่านระบบวิดีโอ คอนเฟอเรนซ์กับผู้บังคับหน่วยทั่วประเทศ ผบ.ทบ.ย้ำให้กองทัพภาคบูรณาการกำลังพลทุกหน่วยในพื้นที่ โดยเฉพาะผู้ปฏิบัติหน้าที่ร่วมในด่านตรวจ ด่านคัดกรอง และพื้นที่เฝ้าระวังและสังเกตอาการของรัฐ ทั้งนี้ตั้งแต่วันที่ 3 เม.ย. กองทัพบกสนับสนุนกำลังพล 1460 นาย ร่วมตั้งจุดตรวจกับเจ้าหน้าที่ตำรวจและฝ่ายปกครอง 307 จุดทั่วประเทศ จัดชุดสายตรวจ 1174 นาย ออกปฏิบัติหน้าที่ตามมาตรการรัฐบาล ตั้งแต่ 4 เม.ย.ถึงปัจจุบันจัดชุดคัดกรองดูแลคนไทย 124 คน ที่กลับมาจากต่างประเทศ ที่โรงแรมเดอะภัทรา กทม.ให้ ทภ.1 เตรียมแพทย์ร่วมลุยรองโฆษกกองทัพบกกล่าวว่า ผบ.ทบ.ให้ข้อคิดกับกำลังพลว่า เป็นโอกาสอันดีที่กำลังพลทุกคนจะได้เสียสละ ออกมามีส่วนร่วมดูแลช่วยเหลือ ประชาชน ขอให้กำลังพลรักษาวินัยอย่างเคร่งครัดและทุ่มเทปฏิบัติงานอย่างเต็มกำลังความสามารถ ขอบคุณทุกหน่วยที่ร่วมปฏิบัติงานยับยั้งโควิด-19 สำหรับกองกำลังชายแดนการตั้งด่านตรวจโรคโควิด-19 ขอให้ใช้กำลังพลในส่วนสนับสนุนการรบ ในอัตราส่วน 2:1 คือ กำลังพลนายทหาร นายสิบ 2 ส่วน พลทหาร 1 นอกจากนี้ ขอให้กองทัพภาคที่ 1 ส่งรายชื่อกำลังพล เหล่าแพทย์ที่อายุไม่เกิน 50 ปี เตรียมพร้อมหากได้รับการร้องขอไฟเขียวบรรจุ สธ. 45684 อัตราน.ส.ไตรศุลี ไตรสรณกุล รองโฆษกประจำสำนักนายกรัฐมนตรี แถลงว่า ครม.มีมติอนุมัติในหลักการ เพิ่มอัตราข้าราชการกระทรวงสาธารณสุข (สธ.) ตั้งใหม่ 45684 อัตรา และมาตรการเพิ่มสิทธิประโยชน์อื่นสำหรับบุคลากร สธ.เพื่อรองรับสถาน– การณ์โควิด แบ่งเป็นอัตราข้าราชการตั้งใหม่เพื่อบรรจุบุคลากรสังกัด ปีงบประมาณ 2563 จำนวน 24 สายงาน ทั้งสิ้น 38105 อัตรา อัตราข้าราชการตั้งใหม่เพื่อบรรจุนักศึกษาผู้สำเร็จการศึกษาปี 2563 อีก 5 สายงาน 7579 อัตรา ให้กระทรวงสาธารณสุขไปหารือเพิ่มเติมกับหน่วยงานที่เกี่ยวข้องจัดทำรายละเอียด ตามขั้นตอนกฎหมาย ระเบียบ ข้อบังคับ และมติ ครม.ที่เกี่ยวข้อง รวมถึงนำความเห็นหน่วยงาน ที่เกี่ยวข้องมาประกอบกันด้วยอนุมัติ 801 ล้านซื้อหน้ากากน.ส.รัชดา ธนาดิเรก รองโฆษกประจำสำนักนายกรัฐมนตรี กล่าวว่า ครม.อนุมัติงบกลาง รายการเงินสำรองจ่ายเพื่อกรณีฉุกเฉินหรือจำเป็น 801 ล้านบาท เพื่อการบริหารจัดการหน้ากากอนามัย สอดคล้องกับมติที่ประชุมคณะกรรมการบริหารสถานการณ์การแพร่ระบาดของโรคติดเชื้อไวรัสโคโรนา 2019 การดำเนินการประกอบด้วย 1.การจัดซื้อหน้ากากอนามัย กระทรวงพาณิชย์จัดซื้อโดยตรงจากโรงงานผู้ผลิตตามกำลังผลิตที่มีอย่างเหมาะสม 2.การกระจายหน้ากากอนามัยให้บริษัทไปรษณีย์ไทย จำกัด เป็นผู้จัดส่งหน้ากากอนามัยจากโรงงานผู้ผลิตไปให้กระทรวงมหาดไทย เพื่อกระจายไปยังประชาชนกลุ่มเสี่ยงในพื้นที่ตามความเหมาะสม ระยะเวลาดำเนินการ เม.ย.-ต.ค.2563 ปัจจุบันกำลังการผลิตหน้ากากอนามัยอยู่ที่ 2.3 ล้านชิ้นต่อวัน คาดว่าจะเพิ่มกำลังผลิตเป็น 2.8 ล้านชิ้นต่อวันในเดือน พ.ค.นี้10 กลุ่มไม่ผ่านเกณฑ์ 5 พันนายลวรณ แสงสนิท ผู้อำนวยการสำนักงานเศรษฐกิจการคลัง (สศค.) กล่าวว่า ตรวจสอบจำนวนผู้ลงทะเบียนรับเงินเยียวยา 5000 บาท 3 เดือนแล้วกว่า 10 ล้านคนจากทั้งหมด 24 ล้านคน ลอตแรกวันที่ 8 9 และ 10 เม.ย. มีผู้ผ่านเกณฑ์ 1.6 ล้านคน กลุ่มที่ได้รับเงินมากที่สุดคือ กลุ่มค้าขายและรับจ้าง 1 ล้านคน นอกนั้นเป็น 4 กลุ่มอาชีพที่รัฐบาลมีข้อมูล จึงตรวจสอบข้อมูลได้รวดเร็วคือ แท็กซี่ วินมอเตอร์ไซค์ มัคคุเทศก์ และผู้ค้าสลากกินแบ่งรัฐบาล ส่วนอาชีพอื่นๆรัฐจะทยอยตรวจสอบ ส่วนคนไม่ผ่านเกณฑ์และไม่มีสิทธิ์ได้รับเงินเยียวยามีทั้งหมด 10 กลุ่ม ประกอบด้วย 1.อายุต่ำกว่า 18 ปี 2.เป็นผู้ว่างงานก่อนแล้ว 3.ข้าราชการ 4.พนักงานรัฐ 5.ผู้ได้รับเงินบำนาญ 6.นักเรียนและนักศึกษา 7.เกษตรกร 8.ผู้ค้าออนไลน์ 9.รับจ้างก่อสร้าง และ 10.โปรแกรมเมอร์ ทั้งนี้ ยังตอบไม่ได้ว่าจะมีคนผ่านเกณฑ์เท่าไหร่ ส่วนเงินที่คณะรัฐมนตรี (ครม.) อนุมัติให้ 45000 ล้านบาท เพียงพอสำหรับการจ่ายเงินเยียวยา 3 เดือนแรกแน่นอน ส่วนอีก 3 เดือนที่รัฐบาลอนุมัติจ่ายเพิ่ม กระทรวงการคลังเตรียมของบเพิ่มต่อไปขู่ดื้อออกจากบ้านอาจเข้มขึ้นที่ศูนย์บริหารสถานการณ์การแพร่ระบาดของโรคติดเชื้อไวรัสโคโรนา 2019 (โควิด-19) หรือ ศบค. ตึกสันติไมตรี ทำเนียบรัฐบาล นพ.ทวีศิลป์ วิษณุโยธิน โฆษก ศบค. แถลงผลการปฏิบัติงานในช่วงการประกาศเคอร์ฟิว เมื่อคืนวันที่ 6 เม.ย. ถึงเช้าวันที่ 7 เม.ย. คนส่วนใหญ่ให้ความร่วมมือดี แต่มีคนออกจากเคหสถานเพิ่มขึ้น 1217 ราย ดำเนินคดี 1047 ราย ตักเตือน 246 ราย ตัวเลขดูไม่ดีเลย ท่านช่วยเราหน่อยได้หรือไม่ เพราะตลอด 4 วันมีแนวโน้มเพิ่มขึ้นตลอด ถ้าไม่ให้ความร่วมมือรวมกลุ่มชุมนุมมั่วสุม มาตรการจะเข้มข้นขึ้นหรือไม่ก็ขึ้นอยู่กับตัวเลขตรงนี้สั่งนายจ้างรับรองหยุดทำงานที่สำนักงานประกันสังคม (สปส.) กระทรวงแรงงาน เผยแพร่ข้อมูลว่า นับตั้งแต่ ครม.มีมติเห็นชอบเพิ่มสิทธิประโยชน์กรณีว่างงานเนื่องจากเหตุสุดวิสัย กรณีผู้ประกันตนไม่ได้ทำงาน หรือนายจ้างไม่ให้ทำงานกักตัว 14 วัน เนื่องจากสัมผัสหรือใกล้ชิดผู้ติดเชื้อโควิด-19 และกรณีภาครัฐมีคำสั่งให้นายจ้างหยุดประกอบกิจการเพื่อป้องกันการแพร่ระบาด สปส.จะจ่ายทดแทนกรณีว่างงานร้อยละ 62 ของค่าจ้างรายวันตลอดระยะเวลาที่หยุดงานไม่เกิน 90 วัน มีผู้ประกันตนยื่นขอรับสิทธิผ่าน e-form บนหน้าเว็บไซต์ www.sso.go.th มากกว่า 3 แสนราย ได้รับการรับรองหยุดงานกว่า 3 หมื่นราย แต่ส่วนใหญ่นายจ้างยังไม่ยื่นรับรองการหยุดงานของลูกจ้าง ทำให้ สปส.ไม่สามารถตรวจสอบข้อมูลเพื่อจ่ายเงินได้ทันที เมื่อกฎหมายมีผลใช้บังคับขอให้นายจ้างเร่งยื่นรับรองการหยุดงานผ่านช่องทาง e-form บนหน้าเว็บไซต์ www.sso.go.th โดยเร็วเพื่อประโยชน์แก่ตัวของลูกจ้างในสถานประกอบการพิษโควิด เยาวราช–สำเพ็ง อ่วมสำหรับผลกระทบจากการปิดห้างร้านมาตั้งแต่ปลายเดือน มี.ค. นายวิศิษฎ์ ลิ้มประนะ ประธานประชาคมนักธุรกิจเขตสัมพันธวงศ์ กล่าวถึงผลกระทบไวรัสโควิด-19 ย่านสำเพ็ง เยาวราช เขตสัมพันธวงศ์ ว่า เพื่อความปลอดภัยทุกคนต้องปฏิบัติตามมาตรการที่รัฐกำหนด แม้ธุรกิจทุกระดับตั้งแต่อุตสาหกรรมระดับบนไปจนถึงสตรีทฟู้ดจะได้รับผลกระทบเหมือนกัน เพราะนักท่องเที่ยวที่นี่เป็นชาวจีน 80-90 เปอร์เซ็นต์ วันนี้ไม่มีนักท่องเที่ยวเลย ถนนเยาวราชเป็นสตรีทฟู้ด คนจะเข้ามาตั้งแต่ 2 ทุ่ม เมื่อต้องปิดตั้งแต่ 4 ทุ่ม สตรีทฟู้ดเลยหายไปกลายเป็นสนามตีแบดมินตันของเด็กๆ ทุกคนต้องหาทางปรับตัวเพื่อให้อยู่รอด ขณะนี้ผู้ประกอบการรายเล็กๆ หรือระดับกลางต้องกินบุญเก่าทยอยเอาเงินที่สะสมออกมาใช้จ่ายให้ธุรกิจอยู่ต่อไปได้ ลูกจ้างบางส่วนอาจต้องกลับบ้านก่อนเพราะหยุดพักยาว แต่ลูกจ้างกลุ่มที่มีสกิลสูงยังต้องเลี้ยงไว้ เช่น ร้านอาหารแม้หน้าร้านขายไม่ได้ตามปกติแต่ยังสั่งกลับบ้านได้ยอมอดทนอีก 1–2 เดือนนายวิศิษฎ์กล่าวอีกว่า ร้านทองในเยาวราชต้องปิดสาขาลงไปครึ่งหนึ่งเพื่อลดต้นทุนเพราะมีแต่คนเอาทองมาขายไม่มีคนซื้อ เพราะทุกคนอยากถือเงินสดไว้ใช้ยามฉุกเฉิน ร้านทองวันนี้จึงโล่งไปหมดก็ต้องปรับตัว รายเล็กอาจเลิกจ้างลูกจ้างไปบ้าง แต่รายใหญ่ๆอาจจะยังเลี้ยงลูกน้องกันต่อไปเพราะช่างทำทอง คนขายทอง ที่มีประสบการณ์หายาก ขณะที่ร้านขายผ้าขายกิฟต์ช็อปในสำเพ็งก็ไม่ต่างกัน ต้องปรับตัวกันทั้งหมดเพราะขายของไม่ได้ ผ่านมา 3 เดือนยังไม่รู้ว่าอีกนานแค่ไหนสถานการณ์จะคลี่คลาย แต่ก็รู้สึกอุ่นใจบ้างที่เห็นตัวเลขผู้ติดเชื้อในประเทศลดลง แนวโน้มอาจจะดีขึ้น โดยเฉพาะการที่ประเทศจีนต้นตอไวรัสเริ่มคุมการแพร่ระบาด เริ่มมีการเปิดเมือง ให้คนเดินทางได้ ทำให้เชื่อมั่นได้ว่าการปิดเมืองได้ผล ซึ่งไทยก็ทำในแนวทางเดียวกัน นักธุรกิจยังพอมีความหวัง อาจจะต้องทนกันไปอีก 1-2 เดือน ถ้าทุกคนช่วยกันก็น่าจะดีขึ้นศักดิ์สยาม สั่งเพิ่มเที่ยวรถนายศักดิ์สยาม ชิดชอบ รมว.คมนาคมเผยว่า ขณะนี้สั่งการให้ผู้บริการระบบขนส่งสาธารณะ เช่น องค์การขนส่งมวลชนกรุงเทพ (ขสมก.) การรถไฟฟ้าขนส่งมวลชนแห่งประเทศไทย (รฟม.) และบริษัทรถไฟฟ้า ร.ฟ.ท. จำกัด (แอร์พอร์ตลิงก์) ให้เพิ่มจำนวนพาหนะ ให้บริการประชาชนช่วงก่อนเคอร์ฟิว 22.00 น. และก่อนเริ่มวันใหม่เวลา 04.00 น. ให้เริ่มดำเนินการตั้งแต่วันที่ 7 เม.ย.2563 เป็นต้นไป ขณะเดียวกันผู้ให้บริการระบบขนส่งสาธารณะยังต้องปฏิบัติตามหลักเว้นระยะห่างทางสังคม (social distancing) โดยเคร่งครัดอยู่รฟม.เพิ่มรถรับมาตรการด้านนายภคพงศ์ ศิริกันทรมาศ ผู้ว่าการการรถไฟฟ้าขนส่งมวลชนแห่งประเทศไทย หรือ รฟม.ระบุว่า รฟม.จะหารือกับ BEM ทันที เพื่อเพิ่มความถี่ขบวนรถที่เข้าสถานีช่วงเช้า และช่วงก่อนปิดให้บริการตามประกาศเคอร์ฟิวของภาครัฐ ในส่วนนี้ยอมรับว่าต้องเร่งประชาสัมพันธ์ให้ประชาชนทราบว่า รถขบวนสุดท้ายที่จะออกจากสถานีคือ เวลา 21.30 น. ดังนั้นผู้โดยสารต้องเผื่อเวลาเดินทางด้วย ยอมรับว่า ช่วงที่ รฟม.จัดเดินรถแต่ละขบวนโดยในตู้โดยสารทุกตู้จัดทำระยะห่างทางสังคม หรือ social distancing ทำให้รถแต่ละขบวนปกติรับผู้โดยสารได้สูงสุด 1000 คน ปัจจุบันจะรับผู้โดยสารได้ประมาณ 100 คนเท่านั้นแอร์พอร์ตลิงก์เสริม-เพิ่มความถี่ด้านนายสุเทพ พันธุ์เพ็ง กรรมการผู้อำนวยการใหญ่ บริษัท รถไฟฟ้า ร.ฟ.ท. จำกัด หรือผู้ให้บริการรถไฟฟ้าแอร์พอร์ต เรล ลิงก์ เผยว่า ในส่วนของรถไฟฟ้าแอร์พอร์ตลิงค์เพิ่มขบวนรถเสริม 2 ขบวน และปรับความถี่ในการเดินรถสูงสุดเป็น 7.30 นาที ในช่วงเวลา 19.00-21.30 น. เพื่ออำนวยความสะดวก และลดความหนาแน่นของผู้โดยสารในช่วงเวลาก่อนปิดให้บริการตามมาตรการ Social Distancing หากมีข้อสงสัยสามารถติดต่อสอบถามข้อมูลและเงื่อนไขเพิ่มเติมได้ที่หมายเลข Call Center 1690 หรือ www.srtet.co.th www.facebook.com/AirportRailLink และ Twitter : Airport Rail Linkขสมก.ปรับเวลาให้บริการก่อนตี 5นายประยูร ช่วยแก้ว รองผู้อำนวยการองค์การขนส่งมวลชนกรุงเทพ หรือ ขสมก.ระบุว่าสำหรับการเดินรถเพื่อแก้ปัญหาความต้องการช่วงเช้าและช่วงก่อนปิดให้บริการระหว่างประกาศสถานการณ์เคอร์ฟิว ช่วงเช้าจะปรับให้รถเมล์โดยสารที่ปกติให้บริการคันแรกเวลา 05.00 น. แต่หลังจากนี้จะพยายามให้รถพร้อมออกเดินรถให้ได้ก่อนเวลา 05.00 น. และปรับให้ความถี่การออกรถเป็นความถี่เดียวกันกับชั่วโมงเร่งด่วนคือ มีรถออกจากอู่ในระยะห่างไม่เกิน 5-7 นาที ส่วนช่วงก่อนปิดให้บริการในช่วงเคอร์ฟิว ขสมก.จะออกรถคันสุดท้ายเวลา 20.00 น. และขึ้นป้ายประกาศว่ารถคันใดจะเป็นรถก่อนคันสุดท้ายและคันสุดท้าย ขสมก.จะเพิ่มความถี่ในการเดินรถที่ออกจากอู่ปลายทางเป็น 5 ถึง 10 นาทีเช่นกัน อย่างไรก็ตาม ยอมรับว่า ขณะนี้มีปัญหาการเดินรถใน กทม. เนื่องจากรถร่วมบริการปกติมี 70-80 สาย เมื่อประสบปัญหาผู้โดยสารน้อยลงไม่คุ้มต่อต้นทุนการเดินรถ มีผู้ประกอบการจำนวนมากหยุดให้บริการ รถร่วมบริการเหล่านี้เปลี่ยนไปสังกัดขึ้นตรงต่อกรมการขนส่งทางบกแล้วฟ้องฝ่าฝืน พ.ร.ก.แล้ว 623 คนที่สำนักงานอัยการสูงสุด นายประยุทธ เพชรคุณ รองโฆษกสำนักงานอัยการสูงสุด เเถลงสถิติผู้ฝ่าฝืน พ.ร.ก.ฉุกเฉิน พ.ศ.2548 ฉบับ 1 ระหว่างวันที่ 3 -6 เม.ย.63 ว่า เรื่องนี้ นายวงศ์สกุล กิตติพรหมวงศ์ อัยการสูงสุด กำชับให้สำนักงานอัยการทั่วประเทศ นำเทคโนโลยีสารสนเทศและการสื่อสารมาใช้ ให้รายงานภาพรวมการดำเนินคดีผ่านระบบสารบบคดีอิเล็กทรอนิกส์ 1.จำนวนคดี และจำนวนผู้ต้องหาหรือจำเลยที่กระทำความผิดและถูกดำเนินคดีภาพรวมทั้งประเทศมีการฝ่าฝืนทั้งสิ้น 438 คดี จำนวนจำเลยที่ถูกดำเนินคดี 623 ราย 2.ทุกคดีพนักงานอัยการขอให้ศาลลงโทษสถานหนัก ศาลใช้ดุลพินิจลงโทษจำเลยตามคำขอพนักงานอัยการ เช่น คดีที่ พนักงานอัยการฟ้องต่อศาลแขวงพระนครศรีอยุธยาลงโทษผู้จำคุก 2-4 เดือนไม่รอการลงโทษ (ข้อหา มั่วสุม) และคดีที่ศาลแขวงจังหวัดอุบลราชธานีให้จำคุก 15 วันเปลี่ยนโทษเป็นกักขังแทน 15 วัน เป็นต้น 3.ประเภทคดีที่ฝ่าฝืนมากที่สุดได้แก่ การออกนอกเคหสถาน ช่วงอายุที่กระทำความผิดมากที่สุดระหว่าง 20-35 ปี รองลงมาคือ ช่วงอายุระหว่าง 35-55 ปีเป็นช่วงอายุที่กระทรวงสาธารณสุขให้ระมัดระวังในการแพร่เชื้อเหยื่อถูกหลอกซื้อหน้ากากโผล่อีกที่ บก.ปคบ. น.ส.เอ (นามสมมติ) และ น.ส. บี (นามสมมติ) ผู้เสียหาย พร้อมนายอัจฉริยะ เรืองรัตนพงษ์ ประธานชมรมช่วยเหลือเหยื่ออาชญากรรม เข้าแจ้งความ ร.ต.อ.วีระพล อุปชิต รอง สว. (สอบสวน) กก.1 บก.ปคบ. หลังถูกบุคคลอ้างตัวเป็นลูกน้องนายอานนท์วัฒน์ วรเมธชยางกูร อดีตผู้สมัคร ส.ส.พรรคภราดรภาพ ร่วมฉ้อโกงหลอกขายหน้ากากอนามัยรวมมูลค่ากว่า 5.2 แสนบาท น.ส.เอ สั่งซื้อหน้ากากอนามัยผ่านผู้ใช้เฟซบุ๊กรายหนึ่งในกลุ่มซื้อขายหน้ากาก นายอานนท์วัฒน์วิดีโอคอลให้เห็นสินค้าและโชว์หน้ากากหนา 3 ชั้น สั่งซื้อ 600 กล่อง เพื่อนำไปบริจาคให้กับโรงเรียนราคา 3.9 แสนบาท กระทั่งเมื่อวันที่ 27 มี.ค.ไปรับสินค้าได้รับของเพียง 50 กล่อง แถมเป็นหน้ากาก 2 ชั้นไม่มีคุณภาพ ส่วน น.ส.บี สั่งซื้อลักษณะเดียวกัน 200 กล่อง ราคา 1.3 แสนบาทแต่ไม่ได้รับ แจ้งความดำเนินคดีข้อหาฉ้อโกงประชาชน และความผิดตาม พ.ร.บ.คอมพิวเตอร์นครพนมปิดด่านชายแดนสำหรับการรับมือการแพร่ระบาดของไวรัสโควิด -19 นายสยาม ศิริมงคล ผวจ.นครพนม หารือกับคณะกรรมการโรคติดต่อจังหวัดนครพนม มีคำสั่งปิดด่านชายแดนสะพานมิตรภาพไทยลาวแห่งที่ 3 นครพนม-คำม่วน ชั่วคราวไม่มีกำหนด ห้ามบุคคลเข้าออกยกเว้นรถบรรทุกขนส่งสินค้าจำเป็น นอกจากนี้คัดกรองพนักงานขับรถบรรทุกสินค้า รวมถึงพนักงานประจำรถ 17 คนที่เดินทางกลับเข้ามาจาก สปป.ลาว เพื่อเข้าสู่กระบวนการกักตัวเป็นระยะเวลา 14 วัน ที่บ้านพักศูนย์เรียนรู้ยางพาราศูนย์พัฒนาที่ดิน ต.หนองญาติ อ.เมืองนครพนมบึงกาฬประกาศล็อกดาวน์ที่ห้องประชุมชั้น 2 ศาลากลางจังหวัดบึงกาฬ คณะกรรมการโรคติดต่อจังหวัดบึงกาฬ นำโดยนายสนิท ขาวสอาด ผวจ.บึงกาฬ พร้อมหน่วยงานที่เกี่ยวข้อง ประชุมเพื่อวางมาตรการป้องกันการแพร่ระบาดของไวรัสโควิด-19 ภายหลัง จ.บึงกาฬ เป็นจังหวัดเดียวในภาคอีสานที่ยังไม่มีผู้ติดเชื้อโควิด ที่ประชุมลงมติล็อกดาวน์ ห้ามบุคคลใดเดินทางเข้าออกเขตพื้นที่ จ.บึงกาฬ เว้นแต่เพื่อประโยชน์การรักษาพยาบาล การขนส่งสินค้าจำเป็น และยานพาหนะเพื่อขนส่งพัสดุและสิ่งพิมพ์เป็นต้น ปิดไม่ให้บุคคลที่มีภูมิลำเนาอยู่จังหวัดอื่นเข้ามาในจังหวัดเด็ดขาด ระหว่างวันที่ 7-30 เม.ย. ผู้ฝ่าฝืนมีโทษจำคุกไม่เกิน 1 ปี หรือปรับไม่เกิน 1 แสนบาท หรือทั้งจำทั้งปรับ ตามมาตรา 52 พ.ร.บ.โรคติดต่อ 2558 และมาตรา 18 พ.ร.ก.ฉุกเฉิน 2548 ต้องระวางโทษจำคุกไม่เกิน 2 ปี ปรับไม่เกิน 4 หมื่นบาท หรือทั้งจำทั้งปรับพัทยาจ่อปิดเมือง 9 เม.ย.ที่ห้องประชุมทัพพระยา ศาลาว่าการเมืองพัทยา จ.ชลบุรี นายอำนาจ เจริญศรี นายอำเภอบางละมุง พร้อมด้วยนายสนธยา คุณปลื้ม นายกเมืองพัทยา ร่วมเป็นประธานการประชุมเตรียมความพร้อมปิดพื้นที่เมืองพัทยา ตามมาตรการเร่งด่วนในการป้องกันวิกฤตการณ์จากโรคติดเชื้อไวรัสโควิด-19 หลังจากพบการแพร่ระบาดและติดเชื้อมากถึง 30 คน ผู้ติดเชื้อส่วนใหญ่เป็นชาวต่างชาติ ที่ประชุมมีมติให้นำเสนอคณะกรรมการโรคติดต่อจังหวัดชลบุรี ออกคำสั่งปิดพื้นที่เมืองพัทยา ตั้งจุดคัดกรองผู้ที่เดินทางเข้าออก ห้ามบุคคลที่ไม่มีที่พัก หรือบุคคลที่มิได้ทำงานในพื้นที่เมืองพัทยาเข้าพื้นที่โดยเด็ดขาด ตั้งแต่วันที่ 9 เม.ย. เวลา 14.00 น.เป็นต้นไปสาวถูกจับอ้างเป็นลูกผู้ว่าฯนายพิพัฒน์ เอกภาพันธ์ ผวจ.พิษณุโลก โพสต์เฟซบุ๊กส่วนตัว กรณีมีหญิงสาว 2 คน ถูกตำรวจจับข้อหาฝ่าฝืนเคอร์ฟิวบริเวณจุดตรวจ 4 แยกเมืองใหม่ จ.มุกดาหาร ขณะขับรถบีเอ็มดับเบิลยูสีดำ มีอาการคล้ายคนเมา โวยวายใส่ตำรวจอ้างว่าเป็นลูกสาว ผวจ.พิษณุโลก ตำรวจคุมตัวดำเนินคดี เหตุเกิดกลางดึกวันที่ 6 เม.ย. ใจความว่า ลูกของใครไม่สำคัญ ลูกชาวบ้าน ลูกกำนัน ลูกผู้ว่าฯ ถ้าผิดกฎเคอร์ฟิวให้ลงโทษตามกระบวนการยุติธรรมถึงที่สุดไม่มีข้อยกเว้น กฎหมายต้องเป็นกฎหมาย ไม่มีข้อยกเว้นสำหรับใคร ประชาชนมาโพสต์แสดงความเห็นใจและให้กำลังใจจำนวนมากรอลงอาญา 1 ปีลูกผู้ว่าฯ ฝ่า พ.ร.ก.ที่ศาลจังหวัดมุกดาหาร ผู้สื่อข่าวรายงานว่า ศาลมีคำพิพากษาคดีพนักงานอัยการยื่นฟ้อง น.ส.เปรมประภา เอกภาพันธ์ อายุ 29 ปี ลูกสาวของนายพิพัฒน์ เอกภาพันธ์ ผู้ว่าราชการจังหวัดพิษณุโลก กรณีฝ่าฝืนพระราชกำหนดการบริหารราชการในสถานการณ์ฉุกเฉิน พ.ศ.2548 กรณีโดนจับที่จุดตรวจขณะขับรถเก๋งบีเอ็มดับเบิลยู สีดำ เกินเวลา ศาลพิพากษาจำคุก 6 เดือน ปรับ 10000 บาท จำเลยให้การรับสารภาพลดกึ่งหนึ่งคงจำคุก 3 เดือน ปรับ 5000 บาท โทษจำคุกรอลงอาญาไว้ 1 ปีผบ.ตร.เยี่ยมศูนย์เฝ้าระวังพล.ต.อ.จักรทิพย์ ชัยจินดา ผบ.ตร. พร้อมคณะเดินทางด้วยเฮลิคอปเตอร์สำนักงานตำรวจแห่งชาติ เพื่อตรวจเยี่ยมและประชุมร่วมในการดูศักยภาพและแนวทางการเฝ้าระวังคนไทยที่เดินทางกลับมาจากต่างประเทศ 264 คน ก่อนถูกนำตัวมากักกันเพื่อเฝ้าระวังเป็นเวลา 14 วัน ที่ศูนย์บัญชาการเหตุการณ์ การเฝ้าระวังคนไทยกรณี COVID-19 พื้นที่สัตหีบ กองทัพเรือ กิจการอาคารรับรองสัตหีบ อ.สัตหีบ จ.ชลบุรี เพื่อดูโครงสร้างและวิธีการเฝ้าระวังการควบคุม เพื่อนำไปใช้เป็นต้นแบบในการปรับใช้ในการรองรับผู้ป่วยและผู้เฝ้าระวังในส่วนรับผิดชอบของสำนักงานตำรวจแห่งชาติ นอกจากนี้ยังให้กำลังใจเจ้าหน้าที่พร้อมมอบน้ำยาฆ่าเชื้อ เจลล้างมือ อุปกรณ์ทางการแพทย์ และชุด PDE เพื่อใช้ในการปฏิบัติการดูแลในการเฝ้าระวัง จากนั้นเดินทางไปดูจุดตรวจสาธารณสุข จ.ระยอง และจ.ประจวบคีรีขันธ์ ต่อไปร้องตกงานข้าวสารหมดส่วนที่ จ.นนทบุรี ผู้สื่อข่าวเดินทางไปพบ น.ส.ทิพลาวัลย์ ตันเรือง อายุ 57 ปี อาชีพกระเป๋ารถเมล์สาย 127 อยู่บ้านเลขที่ 309/46 หมู่ 2 ต.บางบัวทอง อ.บางบัวทอง จ.นนทบุรี หลังได้รับผลกระทบจากไวรัสโควิด-19 น.ส.ทิพลาวัลย์ เปิดเผยว่า ตนมีอาชีพเป็นกระเป๋ารถเมล์ ส่วนสามีเป็นคนขับรถ ก่อนหน้านี้เคยมีรายได้ร่วมกับสามีวันละ 700-800 บาทต่อวัน แต่หลังจากเชื้อไวรัสระบาดทำให้รายได้ลดลงเหลือเพียงวันละ 200 บาท กระทั่งวันที่ 1 เม.ย.ที่ผ่านมา บริษัท กรุงเทพมหานครขนส่ง จำกัด สั่งหยุดเดินรถทำให้ได้รับความเดือดร้อนขาดรายได้และไม่มีเงิน ต้องไปขอรับของแจกเพื่อนำมาประทังชีวิต ขณะนี้ข้าวสารภายในบ้านใกล้จะหมดแล้ว ไม่รู้ว่าพรุ่งนี้จะเอาข้าวที่ไหนกิน อยากขอความช่วยเหลือจากหน่วยงานที่เกี่ยวข้องให้มาช่วยเหลือประชาชนที่กำลังเดือดร้อนโดยด่วน
ครม.ออกมาตรการดูแลและเยียวยาโควิดระยะ 3 หาเงิน สู้โควิด-19 ร่วม 2 ล้านล้านบาท ย้ำกู้จริง 1 ล้านล้านบาท อุตตม เผยขยายแจกเงิน 5000 บาทเป็น 6 เดือน
ข่าวหน้า1,อุตตม สาวนายน,เยียวยา 5 พันบาท,ประยุทธ์ จันทร์โอชา,ขยายแจก5พัน,ผลกระทบโควิด-19,ข่าววันนี้,ข่าวทั่วไป